I Soria Moria-erklæringa står det noko om bioteknologi. Blant anna står det at Regjeringa «vil revidere bioteknologiloven slik at det på bestemte vilkår åpnes for forskning på overtallige befruktede egg, herunder stamcelleforskning, og begrenset bruk av preimplantasjonsdiagnostikk». Eg oppfattar dette som for så vidt ganske restriktivt, men eg har merka meg at statsrådens partifelle Jan Bøhler har vore sterkt engasjert i dette, og mitt inntrykk er at Jan Bøhler, som også er medlem i helse- og omsorgskomiteen, er mindre restriktiv enn Soria Moria-erklæringa. Blant anna uttaler han 22. mai i år til Dagbladet at Regjeringa må seie ja til eggdonasjon, og han bekreftar det i Dagens Medisin no i denne månaden. Mitt spørsmål til statsråden er: Representerer Jan Bøhler den raud-grøne regjeringa sitt syn i dei mest vesentlege spørsmåla knytte til endring av bioteknologiloven?